Kázeň z evanjelických Služieb Božích so spoveďou a Večerou Pánovou v Bratislave (Nový kostol), 26. 2. 2022, **1. pôstna nedeľa**,

**o 8.30 h, ES: 97, 311, 298, (cez VP: 117); A 26, ev.: Mt 16, 21 – 24**;

o 10.00h , ES 605 a iné (cez VP: 260), Job, 1, 8 – 12a; Mk 1, 12n

**1. Korintským 10, 13**: *„Pokušenie, ktoré vás zachvátilo, je len ľudské, ale Boh je verný, On nedopustí pokúšať vás nad možnosť, ale s pokušením spôsobí aj vyslobodenie, aby ste ho mohli zniesť.“*

 **Milí bratia a milé sestry!**

Téma tejto 1. nedele v pôstnom období znie: Boj s pokušeniami. **Pokušenie má mnoho tvárí.** Vždy ide o stav duše, ktorej sa niečo predkladá ako čosi príjemné, pekné, užitočné, ale v skutočnosti to je v rozpore s Božím slovom, s Božími prikázaniami.

 **Pokušiteľ rád mení svoje „obleky“.** Prichádza k nám tkp. vždy v inom odeve (2Kor 11, 14). Pokušiteľ si trúfol na ľudí zbožných (Jób). Trúfol si aj na Božieho Syna – Pán Ježiša (Mk 1, 12 – 13; Mt 4, 1 – 11).

Pokušiteľ na svoje skazonosné dielo použil aj ľudí, ktorí sa neskôr stali stĺpmi cirkvi – ako učeník Peter. Ježiš Petra ostro zahriakol slovami: *„Choď za mňa satan!“* (Mt 16, 23)

Bolo by naivné nazdávať sa, že si netrúfne na nás.

**Ak máme bojovať s pokušením, treba ho identifikovať.** Premýšľajme každý za seba:

S akými pokušeniami najčastejšie  zápasíš?

Čo ti tie pokušenia sľubujú?

Skrze čo alebo koho ti pokušenia vstupujú do života?

Už dávni cirkevní otcovia hovorili, že **boj s pokušeniami je vojna na 3 frontoch**: **Proti diablovi, proti svetu – svetským spôsobom a proti telu.**

Na 1. frontovej línii je **diabol**, On je klamár (J 8, 44), navádza nás na zlé. Neustále hľadá štrbinu v našom „duchovnom brnení“, aby cez ňu mohol pustiť svoje rozžeravené strely. Snaží sa vnútiť nám falošnú predstavu o Bohu – ako o Niekom, kto nás obmedzuje, nedožičí nám, nepovie nám celú pravdu. Očierňuje Boha v našich očiach. Chce roztrhať náš vzťah dôvery k Pánovi, aby sme neverili Božiemu slovu – Jeho zákazom a príkazom, ale tomu, čo sa nášmu obmedzenému mysleniu javí správne a krásne. Tak nás pokušiteľ chce odtrhnúť od vernosti Božiemu zákonu, čistoty mravov a svedomia.

Alebo – a to je znak našich čias – žijeme v dobe, v ktorej je snaha urobiť z diabla neškodnú rozprávkovú bytosť, podceniť ho, nepočítať s ním. Božie slovo však nezastiera: *„Náš boj nie je proti krvi a telu, ale proti kniežatstvám a mocnostiam, proti pánom sveta tejto temnosti, proti zlým duchom“* (Ef 6, 12).

2. frontovou líniou je **svet**, ktorý odpadol od Boha, ťahá nás zlým smerom – preč od Božieho kráľovstva. Božie slovo hovorí: *„Nemilujte svet, ani to, čo je vo svete. Ak niekto miluje svet, nieto v ňom lásky k Otcovi. Lebo čokoľvek je vo svete, žiadosť tela, žiadosť očí a pýcha života, nie je z Otca, ale je zo sveta. Svet však hynie, aj jeho žiadosť (hynie), ale ten, kto koná Božiu vôľu, zostáva naveky“* (1 Jána 2, 15 – 17).

3. frontovou líniou je **telo – ktoré** bojuje proti Duchu.

Konkrétne nesprávnym používaním moci, peňazí, sexu podľahlo pokušeniu už mnoho kresťanov, farárov nevynímajúc.

Niekoľko príkladov pokušení, ktorými sme ohrození:

**Žiadostivosť** (1Kor 10, 6). Ézav predal prvorodenstvo za misu šošovice. Izraelci na púšti dychtili po mäse, rybách, zelenine – radšej mali hojnosť v otroctve ako skromnosť na slobode.

**Modloslužobníctvo** (1Kor 10, 7) – zameníme Boha, dôveru Jeho slovu za to, čo je podľa nás dobré či výhodné. No precitnutie býva trpké. Stačí si spomenúť na príbeh prvých ľudí v rajskej záhrade (1M 3, 1 – 7.10). Keď jedli zo zakázaného ovocia, začali mať pred Bohom strach a skrývali sa pred Ním.

**Smilstvo**. Explózia neviazaných sexuálnych vzťahov nebola iba znakom staroveku (1Kor 10, 8), ale zachvátila aj súčasný svet.

**Pokúšanie Pána – pokúšanie Božej trpezlivosti** (1Kor 10, 9). **Reptanie proti Bohu** (1K 10, 10). Svojimi ústami prijímame Večeru Pánovu. Keď reptáme proti Bohu, hriešnymi slovami poškvrňujeme svoje ústa a znevažujeme lásku nášho Spasiteľa.

**Keď sa nám podarí niečo dobré, sme v pokušení pripísať to našim kvalitám,** **hoci** je jasné, že všetky dobré dary pochádzajú od Boha a preto Jemu máme ďakovať, **Bohu, a nie nám patrí sláva.**

Alebo keď kohosi obdarujeme, ľahko príde **pokušenie pripísať** za to **chválu sebe**, namiesto, aby sme povedali: Pane, Ty si nám dal zdravie, sily a príležitosti zarobiť peniaze, s ktorými sa smieme podeliť – Tebe patrí sláva! (Žalm 115, 1)

Ako kresťania sme pokúšaní aj **duchovnou vlažnosťou a povrchnosťou vo viere.** Pokušením je **chcieť nebo už teraz.** **Túžiť po duchovnom pohodlí** zabúdajúc na Ježišove slová (L 9, 23): *„Kto chce prísť za mnou, nech zaprie sám seba, berie svoj kríž deň po deň, a tak ma nasleduje.“*

Chesterton výstižne povedal, že **„Pokušenia prichádzajú spravidla cez tie dvere, ktoré my sami nechávame otvorené.“** Keď sme poctiví, priznáme, že v niektorých pokušeniach netrpíme, ale užívame si ich. Áno, **tým najslabším článkom v boji proti zlu sme my.** No pokušenie nám napokon za pohár pochybnej radosti ponúkne jed, ktorý spôsobuje ťažké následky či duchovnú smrť.

**Útoky prichádzajú z mnohých strán. Pokúša nás diabol, svet i telo (naše ego).** Môžeme obstáť voči tejto presile?

**Sami rozhodne nie!** Božie slovo (2Tes 3, 3) však sľubuje: ***„Verný je Pán, ktorý vás utvrdí a zachová od zlého. “***

V našom žití sú chvíle či obdobia, keď prídeme na hranicu znesiteľného. Zdá sa, že už nemôžeme ďalej a sme na konci so silami. (Pomocou môže byť oboznámenie sa s príbehmi politických väzňov, prenasledovaných Židov či tých, ktorí im pomáhali. Por. Ev. východ 2/2023 s. 20-21). Môže to byť ťažká choroba – naša či kohosi z našich blízkych, strata milovaného človeka, snaha o vyslobodenie z bludného kruhu závislosti alebo z toxického vzťahu, tlak konať proti svedomiu. Máme pocit, že strácame pevnú pôdu pod nohami. Nevidíme východisko. Je ľahké podľahnúť pokušeniu beznádeje, rezignovanosti a odvrátiť sa od Boha. Nie sme si viac istí Božou láskou k nám.

Práve v takejto situácii nám chce pomôcť Božie slovo (1K 10, 13). **Slovo, ktoré môže zachrániť náš duchovný život.** Slovo – Božie zasľúbenie, **ktoré sa oddá naučiť naspamäť** a najmä vo chvíľach pokušenia si ho znova a znova pripomínať: ***„Pokušenie, ktoré vás zachvátilo, je len ľudské, ale Boh je verný, On nedopustí pokúšať vás nad možnosť, ale s pokušením spôsobí aj vyslobodenie, aby ste ho mohli zniesť.“***

Pán Boh nám nesľubuje život v pohodlí a bavlnke, ale sľubuje svoju blízkosť v ťažkých chvíľach a zložitých časoch. **Keď sme v skúškach a pokušeniach, smieme si pripomínať, že to nie je nad naše sily.**

Božie slovo nám ukazuje východisko a dáva aj silu správne si počínať. **Boh je verný. – Na tieto slová smieme a máme zavesiť svoj život.** Osobitne v ťažkostiach, pochybnostiach a pokušeniach. Naše boje s pochybnosťami a pokušeniami nezvedie nik namiesto nás. No nie sme v nich sami! Môžeme si byť istí, že **aj najzložitejšia situácia má nejaké Božie východisko. A keď sa preň rozhodneme, Pán nám dá silu obstáť. Naša sila nepochádza z nás, ale od Krista.**

Sväté písmo (Žid 4, 15) o Ňom hovorí: *„Veď nemáme Veľkňaza, ktorý by nemohol cítiť s našimi slabosťami, ale (máme Veľkňaza), podobne pokúšaného vo všetkom, (ale) bez hriechu.“*

Jedno príslovie hovorí: „**Vietor nezlomí to, čo sa vie ohýbať“.** V pozitívnom zmysle jestvuje zohnutie, ktoré nie je znakom zbabelosti či slabosti, ale statočnosti. Znamená prekonať strnulosť a pestovať poddajnú ľudskosť, ktorá sa neuzatvára. Keď sa pokorne skláňame pred Bohom, On formuje náš charakter, aby sa čím väčšmi podobal Kristovmu charakteru.

List Jakuba (4, 7b – 8) nám radí: *„Vzoprite sa diablovi – a utečie od vás. Priblížte sa Bohu a priblíži sa vám.“*

**Priblíženie sa Bohu – modlitba nás – decentralizuje, otvára nás Bohu, stavia nás späť na nohy, pretože nás vkladá do Jeho rúk a otvára zdroje Jeho sily.** Pripomínajme si slovo, ktoré môže zachrániť náš duchovný život: ***„Pokušenie, ktoré vás zachvátilo, je len ľudské, ale Boh je verný, On nedopustí pokúšať vás nad možnosť, ale s pokušením spôsobí aj vyslobodenie, aby ste ho mohli zniesť.“*** Amen.

*Použitím viacerých prameňov:* **Martin Šefranko, evanjelický a. v. farár**

**KOLEKTA:**  Drahý Pane a Spasiteľu náš, Ježiši **Kri**ste, **/**Ty si sa modlil a postil 40 dní na púšti a

prekonal si všetky poku**še**nia. //
Prosíme Ťa: keď sme slabí,

posilňuj nás svojím **Du**chom,**/**aby sme poznali a v Božej moci aj prekonali,

čo nás od Teba odde**ľu**je, //
Ďakujeme Ti,Kriste, že si s nami
s Otcom i Duchom **Svä**tým,**/**
a to v našich zápasoch tu v časnosti i na-ve-ky ve**kov**.//